b'\n_START_ARTICLE_\nEutanazija\n_START_SECTION_\nPovijest eutanazije\n_START_PARAGRAPH_\nPojam potje\xc4\x8de iz Stare Gr\xc4\x8dke. Pod time su podrazumijevali bezbolnu prirodnu smrt, a ne namjerno izazvanu smrt. U suvremeno vrijeme, pojavili su se filozofi koji su razmatrali eutanaziju. E. Haeckel zahtijevao je da se du\xc5\xa1evno i tjelesno neizlje\xc4\x8divi bolesnici pobiju na bilo koji prikladan i bezbolan na\xc4\x8din. Godinu dana nakon njegove smrti, 1920., tom \xc4\x87e pitanju pristupiti pravnik K. Binding i lije\xc4\x8dnik A. Hoche. Oni odre\xc4\x91uju koji su \xc5\xbeivoti nevrijedni \xc5\xbeivota i nazivaju ih "balast\xe2\x80\x93egzistencijama". Tu su uklju\xc4\x8dili sve osobe s tjelesnim i mentalnim oboljenjima. Nacisti su to prihvatili i \xc5\xa1irili propagandu, preko knjiga, novina i filmova, utje\xc4\x8du\xc4\x87i na javno mnijenje. Potom je Hitler takve nazvao "beskorisnim jeda\xc4\x8dima", a teoriju uglednih i priznatih profesora primijenio u praksi, tako da su nacisti eutanazirali 300.000 osoba s tjelesnim i mentalnim oboljenjima. Pedantno su evidentirali sve tako oboljele osobe, slali ih u domove i tamo eutanazirali. Poslije su im vadili mozgove i radili istra\xc5\xbeivanja. Jo\xc5\xa1 i dan danas, \xc4\x8duvaju se u kemikalijama, neki od mozgova tih eutanaziranih osoba. To je bio uvod u holokaust._NEWLINE_Oko 1960., po\xc4\x8delo se ponovno razmi\xc5\xa1ljati o eutanaziji. U SAD-u su od tada do danas, malo po malo, objavljivane knjige, rasprave o eutanaziji, uglavnom naklonjene njenom ponovnom uvo\xc4\x91enju. O tome je bilo mnogo televizijskih emisija, filmova, novinskih \xc4\x8dlanaka i sudskih odluka.\n_START_SECTION_\nPalijativna medicina\n_START_PARAGRAPH_\nGrana medicine kojoj nije svrha izlije\xc4\x8diti bolest, ve\xc4\x87 umanjiti fizi\xc4\x8dke bolove i mentalne patnje, osna\xc5\xbeiti \xc5\xbeivotne sposobnosti i tako popraviti kvalitetu \xc5\xbeivota umiru\xc4\x87ih. Palijativna skrb mo\xc5\xbee se pru\xc5\xbeiti u specijaliziranim medicinskim ustanovama, tzv. hospicijima, ali tako\xc4\x91er i u ku\xc4\x87i umiru\xc4\x87e osobe. Palijativna medicina gleda na umirenje kao prirodni sastavni dio \xc5\xbeivota i poku\xc5\xa1ava ga u\xc4\x8diniti dostojanstvenijim.\n_START_SECTION_\nOdnos religija prema eutanaziji\n_START_PARAGRAPH_\nKr\xc5\xa1\xc4\x87ani, \xc5\xbdidovi i Muslimani dijele zajedni\xc4\x8dko mi\xc5\xa1ljenje, da je Bog - Stvoritelj \xc5\xbeivota i Gospodar \xc5\xbeivota i smrti i da eutanazija nije dopu\xc5\xa1tena, jer je nasilni\xc4\x8dki \xc4\x8din u suprotnosti s Bo\xc5\xbejim zakonima i ozbiljno naru\xc5\xa1ava svetost ljudskog \xc5\xbeivota._NEWLINE_Glavni rabin u Ujedinjenom Kraljevstvu izjavio je: "Kad se za bilo kojeg \xc4\x8dovjeka, ka\xc5\xbee da je bezvrijedan ili beskoristan, kad se za bilo koja dva \xc4\x8dovjeka ka\xc5\xbee da nisu jednako vrijedni, naru\xc5\xa1avaju se temeljne ljudske vrijednosti i prelazi se u relativizam, koji razara na\xc5\xa1 moralni red. Obezvrje\xc4\x91ivanjem \xc5\xbeivota starijih ljudi, nero\xc4\x91ene djece, bolesnika u komi, invalidnih osoba,....doslovno si sami kopamo svoje grobove."_NEWLINE_Sa\xc5\xbeimlju\xc4\x87i katoli\xc4\x8dki nauk, papa Ivan Pavao II. u enciklici Evan\xc4\x91elje \xc5\xbeivota potvr\xc4\x91uje da je "eutanazija te\xc5\xa1ka povreda Bo\xc5\xbejega zakona, budu\xc4\x87i da je namjerno ubojstvo ljudske osobe moralno neprihvatljivo." Eutanazija, nasilje nad \xc5\xbeivotom, poni\xc5\xbeava \xc4\x8dovjeka u njegovom zavr\xc5\xa1nom stadiju \xc5\xbeivota i dovodi u pitanje njegovu vje\xc4\x8dnost.'